ངས་རྒྱུན་དུ་བརྗོད་མུས་ལྟར།མི་ལ་ཤེས་བྱ་ཡོན་ཏན་ཞིག་བྱུང་བ་ཡིན་ན་ཡང་ཤེས་བྱ་ཡོན་ཏན་ནི་ལག་ཆ་ལྟ་བུ་ཡིན།ལག་ཆ་དེ་བེད་སྤྱོད་གང་འདྲ་ཞིག་ལ་བྱེད་དང་མི་བྱེད་རྩ་བའི་ལྷག་བསམ་ལ་རག་ལས་པ་ཡིན་སྟབས།མི་ཁོ་རང་གི་གཞི་རྩའི་བསམ་བློ་གཏོང་སྟངས་ལྷག་བསམ་ཡག་པོ་ཞིག་བྱུང་བ་ཡིན་ན་དེ་ལ་ཅི་ཙམ་གྱིས་ཤེས་བྱ་ཡོན་ཏན་ཆེན་པོ་དང༌།ཡག་པོ་ཞིག་བྱུང་ན་དེའི་ཚོད་ཀྱིས་སོ་སོ་རང་ལ་ཡང་ཚེ་འདིར་སྐྱིད་པ།ཚེ་ཕྱི་མ་ཁས་བླངས་པ་ཡིན་ན་ཕྱི་མར་ཡང་ཕན་པ།ཚེ་འདི་སྐྱིད་པ་ཕྱི་མ་བདེ་བ་ཡོང་རྒྱུ་དང༌།རང་ཉིད་གང་དུ་གནས་པའི་སྤྱི་ཚོགས་སམ།རང་ཉིད་གང་དུ་གནས་པའི་ཡུལ་དེའི་ནང་ལའང་ཕན་ཐོགས་ཡོད་པ།སྤྱིའི་ཞབས་འདེགས་སྒྲུབ་ཐུབ་པ།སྤྱིའི་སྡུག་བསྔལ་སེལ་ཐུབ་པ།ཁེ་ཕན་མང་ཙམ་སྒྲུབ་ཐུབ་པ་བཅས་ཀྱི་ཕན་ཐོགས་ཡོང་གི་མ་རེད་དམ།ཤེས་བྱ་ཡོན་ཏན་གྱི་ལག་ཆ་ཡོད་མཁན་དེའི་རྩ་བའི་བསམ་བློ་ཀྱག་ཀྱོག་ཅིག་བྱུང་བ་ཡིན་ན།དེ་འདྲའི་ཤེས་བྱ་ཡོན་ཏན་དེས་སོ་སོ་རང་ལ་ཡིན་ཀྱང་བྱེད་རྒྱུ་མང་བ་དང༌།བྱེད་རྒྱུ་མང་ཙམ་བྱས་པའི་གྲུབ་འབྲས་ལ་སོ་སོར་བློ་ཕམ་མང་བ་ཡོང་རྒྱུ་ཞིག་དང༌།སོ་སོ་མ་སྐྱིད་པ་ཡོང་རྒྱུ།མི་ཚེ་མགོ་བདེ་དྲན་འཕྲུལ་དང༌།གཡོ་ཁྲམ་གྱི་ངང་ནས་བསྐྱལ་བ་ཡིན་ན་ཚེ་ཕྱི་མ་ཡིན་ཀྱང་བལྟ་རྒྱུ་མེད་པ་ཞིག་དང༌།གཙོ་ཆ་ཤོས་རང་ཉིད་གང་དུ་གནས་པའི་ས་ཁུལ་དེའི་ནང་ལའང་ཁྲ་གེ་འཁྲུག་གེ་མང་བ།སྐད་ཆ་མང་བ།དོན་མེད་ཚང་མར་བརྡབ་གསིགཕན་ཐོགས་མེད་པ་ཞིག་བཅས་ཆགས་ཡོང་གི་ཡོད་པ་རེད།དེ་འདྲ་ཡིན་སྟབས་ཤེས་བྱ་ཡོན་ཏན་གཅིག་པུར་ཧ་ལས་རྒྱུ་མི་འདུགལྷག་བསམ་དག་པོ་དང༌།མི་དེ་སྤུས་དག་པོ་ཞིག་དགོས་ཀྱི་འདུགདེ་གལ་ཆེན་པོ་འདུག